DA Den Europæiske Unions Tidende C 192/36

Regionsudvalgets udtalelse: »Mælkepakken«

2011/C 192/07

REGIONSUDVALGET

— minder om, at mælkeproduktion har stor betydning i EU. I mange medlemsstater og regioner er den et vigtigt led i den regionale økonomi og værditilvæksten inden for landbruget. Mælkeproduktionen påtager sig i den forbindelse en række vigtige miljømæssige opgaver, den sætter varigt præg på kulturlandskabet og er en vigtig arbejdsgiver i landdistrikterne;

— mener, at der i reformprocessen skal tages hensyn til de regionale og strukturelle forskelle inden for malkekvægholdet og i mejerisektoren. I mange regioner fremstilles mælk i overvejende grad af små og mellemstore familievirksomheder. I andre regioner er det store landbrugsvirksomheder, der præger produktionsstrukturen. Derfor bør det undgås, at reformerne af mejerisektoren bringer de pågældende strukturer i fare, navnlig dem, der bidrager til en bæredygtig udvikling;

— støtter Kommissionens initiativ til at indføre visse fælles regler for mælkeproducentorganisationer i EU for derved at sikre, at det i alle regioner i EU er muligt at danne sådanne sammenslutninger, også hen over grænser;

— finder det derfor hensigtsmæssigt fortsat at give medlemsstaterne mulighed for at godkende producentorganisationer og sammenslutninger heraf i henhold til national ret og i overensstemmelse med EU-retlige retningslinjer;

— bifalder Kommissionens forslag om at tillade brancheorganisationer i mejerisektoren for derved at sætte skub i forskning og udvikling samt fremme af økologisk produktion og afsætning;

— konstaterer, at en fremtidsorienteret produktion af mejeriprodukter i EU har behov for et pålideligt og smidigt sikkerhedsnet, der kan reagere hurtigt og effektivt på ekstraordinære markedsforhold og prisudsving.

Ordfører Emilia MÜLLER (DE/PPE), Minister for forbunds- og Europa-anliggender i delstaten Bayern Basisdokumenter Rapport fra Kommissionen til Europa-Parlamentet og Rådet – Udviklingen i markedssituationen og de deraf følgende betingelser for en gnidningsløs afvikling af mælkekvoteordningen KOM(2010) 727 endelig Forslag til Europa-Parlamentets og Rådets forordning om ændring af Rådets forordning (EF) nr. 1234/2007 for så vidt angår kontraktforhold i mejerisektoren KOM(2010) 728 endelig

I. POLITISKE ANBEFALINGER

MEJERISEKTORENS POLITISKE UDVIKLING OG REGIONALE BETYDNING

Regionsudvalget

1. gør opmærksom på, at mejerisektoren er inde i én af de voldsomste liberaliseringsprocesser i EU. Mælkeproducenterne og mejerierne stilles over for store udfordringer pga. sænkningen af det interne støtteniveau, afkoblingen af de direkte betalinger og mælkepræmien, den gradvise fjernelse af beskyttelsen mod produkter udefra og den planlagte afvikling af mælkekvoteordningen i 2015;

2. forudser, at liberaliseringen af markedet for mælk vil medføre mere ustabile priser og dermed stor usikkerhed i mælkeproducenternes driftsplanlægning;

3. står fast på behovet for at bremse spekulationen på de internationale landbrugs- og fødevaremarkeder og understreger den rolle, som EU's handelspolitik bør spille i denne sammenhæng. Udvalget minder om, at den nye fælles landbrugspolitik bør tage udgangspunkt i, at EU skal være selvforsynende med fødevarer, og om, at spørgsmålet om en åbning af det europæiske marked for import af billigere produkter bør kædes sammen med drøftelserne om forslagene vedr. reguleringen af det europæiske marked;

4. forventer, at åbningen af markederne og fjernelsen af begrænsningerne af produktionsmængderne til gengæld giver mulighed for bedre at kunne reagere på signaler i markedet og udnytte eksisterende efterspørgselsmuligheder;

5. minder om, at mælkeproduktion har stor betydning i EU. I mange medlemsstater og regioner er den et vigtigt led i den regionale økonomi og værditilvæksten inden for landbruget. Mælkeproduktionen påtager sig i den forbindelse en række vigtige miljømæssige opgaver, den sætter varigt præg på kulturlandskabet og er en vigtig arbejdsgiver i landdistrikterne;

6. understreger, at liberaliseringen af markedet for mælk og mejeriprodukter ikke må resultere i en reduktion af fødevaresikkerheden på det indre marked eller ubegrundede ændringer i forbrugernes hidtidige præferencer. I produktion og forbrug må liberaliseringen heller ikke føre til nye markedsforvridninger i og mellem medlemsstaterne, mellem nord og syd, øst og vest samt i forhold til tredjelande;

7. mener, at der i reformprocessen skal tages hensyn til de regionale og strukturelle forskelle inden for malkekvægholdet og i mejerisektoren. I mange regioner fremstilles mælk i overvejende grad af små og mellemstore familievirksomheder. I andre regioner er det store landbrugsvirksomheder, der præger produktionsstrukturen. Derfor bør det undgås, at reformerne af mejerisektoren bringer de pågældende strukturer i fare, navnlig dem, der bidrager til en bæredygtig udvikling;

8. mener, at der ligeledes bør tages højde for mejerisektorens sammensatte struktur, da sektoren i kraft af sin store spændvidde, der rækker fra regionale specialiteter til innovative produkter og produkter, der er bestemt til afsætning har stor betydning for udbuddet af sunde og sikre mejeriprodukter af høj kvalitet i Den Europæiske Union;

9. forventer, at afviklingen af mælkekvoteordningen vil medføre, at mælkeproduktionen i højere grad flyttes til gunstige produktionssteder, hvilket vil resultere i store udfordringer for de berørte regioner;

10. gør opmærksom på, at både mælkeproduktion og -forarbejdning i udpræget grad er kendetegnet ved høje investeringsomkostninger og arbejdskraftintensive produktions- og forarbejdningsprocesser med en lang produktionscyklus og behov for trygge rammer for planlægningen;

11. minder om, at mælkeproducenterne i stadig højere grad er opmærksomme på og tager forretningsmæssigt bestik af markedssignaler, men at de fortsat må kæmpe hårdt for at overleve på et liberaliseret marked for mælk og mejeriprodukter;

12. vil, set i lyset af de ernæringsmæssige fordele, opfordre EU og medlemsstaternes myndigheder til aktivt at fremme den europæiske skolemælksordning med henblik på at fremme sunde spisevaner hos børn.

Udfordringer på et liberaliseret marked for mælk og mejeriprodukter

Regionsudvalget

13. forventer en række reformer, som vil rationalisere markedet for mælk og mejeriprodukter og som vil skabe et gennemsigtigt miljø med regler, der er almindeligt anerkendt af ligeværdige markedsaktører;

14. mener, at de stadigt mere ustabile priser er én af de største udfordringer for mælkeproduktionen i regionerne. På grund af den løbende produktion og den lange produktionscyklus er det afgørende for mælkeproducenterne, at likviditeten sikres, og at markedskriser overvindes;

15. finder derfor, at foranstaltninger til og muligheder for at reducere usikkerheden om driftsresultaterne bør være et vigtigt led i reformprocessen inden for mejerisektoren. Risikostyringsmekanismer på brancheplan samt på regionalt og EU-niveau bør sikre mælkeproducenterne tilstrækkeligt trygge rammer om planlægningen. I den forbindelse kan mekanismer til sikring af priserne i forarbejdningsleddet have lige så stor betydning som muligheder for risikoudligning for den enkelte virksomhed eller en sammenslutning af virksomheder;

16. gør opmærksom på, at innovation og forskning vil blive nøglefaktorer for en vellykket og holdbar udvikling i sektoren. RU understreger i den forbindelse imidlertid også, at det er nødvendigt at give forbrugerne pålidelige oplysninger;

17. er overbevist om, at åbningen af markederne og fjernelsen af begrænsningerne af produktionen kan resultere i eksportmuligheder både for produkter, der er tilpasset til tredjelande, og for regionale specialiteter samt produkter af høj kvalitet;

18. mener, at det er en forudsætning for at udnytte disse muligheder, at der udvises engagement, og at mejerisektoren støttes yderligere i denne forbindelse og ved etableringen af regionale værdikæder;

19. understreger, at liberaliseringen af markedet for mælk og mejeriprodukter og eksportstøtte også kan resultere i ukontrollerede udviklingstendenser og ændringer i den hidtidige ligevægt på markedet. RU opfordrer derfor Kommissionen til at undersøge, hvilke konsekvenser åbningen af markederne og liberaliseringen af markedet for mælk og mejeriprodukter har for producenterne og forsyningskæderne samt hvilke forandringer, der vil gøre sig gældende for den indenlandske efterspørgsel.

Markedsudviklingen

Regionsudvalget

20. noterer sig Kommissionens rapport om udviklingen i markedssituationen for mælk og mejeriprodukter, der gør rede for den globale markedsudviklings indflydelse på mejerisektoren, og som dokumenterer, hvor vigtige de eksisterende markedsforanstaltninger som intervention, privat oplagring og eksportrestitution har været for, at prisen på mælk blev stabiliseret på et lavt niveau i 2009;

21. erkender, at de usædvanligt høje priser på mælk i 2007 navnlig skyldtes et lille globalt udbud kombineret med en pæn efterspørgsel;

22. gør opmærksom på, at krisen på markedet for mælk og mejeriprodukter i 2009 bl.a. skyldtes historisk lave priser i Europa pga. lav eksportefterspørgsel, udløst bl.a. af den verdensøkonomiske krise, og overudbud af mælk. Samtidig ser RU gerne, at Kommissionen foretager en undersøgelse af, hvilke faktorer, der har indflydelse på detailhandelsprisen på mælk;

23. understreger, at krisen på markedet for mælk og mejeriprodukter har haft forskellig effekt i regionerne, men at den i hele Europa og navnlig for mælkeproducenter, der har foretaget investeringer, har været eksistenstruende;

24. deler Kommissionens opfattelse, hvorefter mælkeleverancerne i EU vil stige yderligere, idet forarbejdningen især vil være præget af en stigende forædling til ost og friske mejeriprodukter, som der vil være afsætningsmuligheder for i EU og inden for eksporten;

25. erkender, at den bindende virkning af de nationale mælkekvoter i visse medlemsstater i en situation med relativt gode driftsresultater i mælkeproduktionen allerede er ophævet, og at der i disse regioner i stigende grad reageres på positive signaler i markedet;

26. er enig i Kommissionens opfattelse, hvorefter de globale produktmarkeder har stor indflydelse på priser og markedsudvikling i EU, og EU's evne til at absorbere interventionslagre er vigtig for markedsstabiliteten, især for de eksportorienterede produktsegmenter, men ser frem til forslag til nye foranstaltninger fra Kommissionen, som vil gavne alle regioner i EU;

27. minder om, at 4,5 % af produktionen af smør og 27,4 % af produktionen af skummetmælkspulver blev opkøbt i forbindelse med krisen på markedet for mælk og mejeriprodukter, og at der blev ydet eksportstøtte til afsætning af bl.a. ca. 262 mio. kg ost, ca. 559 mio. kg sødmælkspulver og knap 133 mio. kg smør.

Styrkelse af mælkeproducenternes markedsposition og konkurrencespørgsmål

Regionsudvalget

28. bifalder henstillingerne fra gruppen af højtstående eksperter på mælkeområdet med hensyn til at undersøge udfordringerne på mellemlang og lang sigt for mejerisektoren og udarbejde en omfattende oversigt over værdikædens organisation og struktur i EU's medlemsstater;

29. kan bekræfte gruppens resultater vedrørende regionale forskelle og særtræk i den måde, mælkeproducenterne er organiseret på, og vedrørende strukturerne i forarbejdningsleddet;

30. gør opmærksom på, at mælkeproducenterne overlader markedsføringen af over halvdelen af EU's produktion af mælk til kooperativer i forarbejdningsleddet;

31. konstaterer, at navnlig private virksomheder og kooperativer inden for mælkesektoren i mange regioner i EU støtter den regionale mælkeproduktion, opdyrker fremtidige markeder og udvikler markedsorienterede og innovative produkter;

32. støtter den højtstående gruppes opfattelse, hvorefter mælkeproducenternes konkurrencesituation bør undersøges og styrkes i forbindelse med den løbende liberalisering af markedet;

33. minder i denne sammenhæng om, at der er store regionale forskelle i den måde, mælkeproducenterne er organiseret på. Hvor markedet i visse regioner er domineret af store virksomheder, supplerer andelsmejerier og små og mellemstore private virksomheder hinanden i andre. Visse regioner har imidlertid et efterslæb med hensyn til at forbedre strukturerne på udbydersiden;

34. betragter Kommissionens forslag om at fremme anvendelsen af mælkeleveringsaftaler som en reel mulighed for at give mælkeproducenterne tryggere rammer for planlægningen og klare betingelser for deres mælkeleverancer;

35. påpeger, at en forpligtelse til at udarbejde mælkeleveringsaftaler ikke må resultere i forstyrrelser af det indre marked eller konkurrenceforvridninger i den grænseoverskridende handel med mælk;

36. opfordrer Kommissionen til at være meget opmærksom på, at aftalerne forhandles på plads i fuldstændig frihed, og under overholdelse af EU's konkurrenceregler;

37. fremhæver de fordele, godkendte mælkeproducentorganisationer indebærer for producenterne og virksomhederne i forarbejdningsleddet netop i forbindelse med pooling af mælk og forhandlinger om kontrakter om mælkeleverancer;

38. ser en ubalance i værdikæden, navnlig i de tilfælde hvor mælkeproducenterne ikke har mulighed for at slutte sig sammen med henblik på at markedsføre deres mælk;

39. fremhæver behovet for at styrke udbydersiden i værdikæden, navnlig på et marked for mælk og mejeriprodukter, hvor prisdannelsen foregår uden statslige regulerings foranstaltninger;

40. støtter Kommissionens initiativ til at indføre visse fælles regler for mælkeproducentorganisationer i EU for derved at sikre, at det i alle regioner i EU er muligt at danne sådanne sammenslutninger, også hen over grænser;

41. peger på, er der i en række medlemsstater og regioner gennem mange år er indhøstet erfaringer med organisationer af mælkeproducenter, som kollektivt markedsfører den indsamlede mælk;

42. udtrykker tilfredshed med producentorganiseringen i mejerisektoren på europæisk plan. I en sådan organisering bør der dog tages hensyn til specifikke regionale forhold;

43. finder det derfor hensigtsmæssigt fortsat at give medlemsstaterne mulighed for at godkende producentorganisationer og sammenslutninger heraf i henhold til national ret og i overensstemmelse med EU-retlige retningslinjer;

44. anerkender, at der er behov for at indføre fælles EU-regler for tværnationale producentorganisationer og sammenslutninger heraf;

45. går i øvrigt ind for, at fremtidige regler om kontraktforhandlinger med producentorganisationer og sammenslutninger heraf udvikles i overensstemmelse med et harmoniseret system;

46. mener, at det bør undgås, at regler vedrørende sammenslutninger af producentorganisationer indføres i form af delegerede retsakter, eftersom sådanne regler berører væsentlige områder af den fælles markedsordning;

47. opfordrer under alle omstændigheder Kommissionen til at undlade at bringe eksistensen af allerede bestående mælkeproducentorganisationer i fare og til nøje at vurdere, hvilke regler og forudsætninger der tjener formålet om godkendelse af mælkeproducentorganisationer, således at disse effektivt kan markedsføre mælk under hensyntagen til sektorsærtræk og regionale forskelle;

48. mener, at det i visse tilfælde kan være nødvendigt at indføre overgangs bestemmelser for allerede godkendte mælkeproducentorganisationer;

49. finder det sagligt velbegrundet at undgå anvendelse af begrænsningerne i de mælkeforarbejdende producentorganisationers pooling af mælk i tilfælde, hvor de pågældende organisationer er vertikalt integrerede;

50. henstiller, at der bliver indført en mulighed for at revidere den maksimale grænse for pooling af mælk for at sikre, at konkurrencen på markedet for mælk og mejeriprodukter ikke begrænses eller helt forhindres;

51. bifalder i forlængelse heraf udtrykkeligt, at der indføres en mulighed for at sænke den nationale maksimumsgrænse til et passende niveau for at sikre den regionale og nationale konkurrence om mælken. Beskyttelsen af de små og mellemstore mejerier mod konkurrenceforvridning har stor betydning for deres overlevelse og dermed også for at sikre en effektiv regional produktion af mejeriprodukter;

52. bifalder Kommissionens forslag om at tillade brancheorganisationer i mejerisektoren for derved at sætte skub i forskning og udvikling samt fremme af økologisk produktion og afsætning;

53. tilstræber sund konkurrence, der sikrer samtlige markedsdeltagere en rimelig andel af værditilvæksten;

54. opfordrer Kommissionen til at fastsætte regelmæssig revision af reglerne for producent- og brancheorganisationerne for at sikre deltagerne i værdikæden i mejerisektoren et pålideligt grundlag for pooling og markedsorientering på længere sigt;

55. erkender, at Kommissionen har behov for aktuel markedsinformation af god kvalitet, men har betænkeligheder i forhold til anvendelse og relevans af den pågældende information, idet den kan have konsekvenser for et ustabilt marked, som derudover er følsomt over for spekulation.

Markedsforanstaltninger

Regionsudvalget

56. konstaterer, at en fremtidsorienteret produktion af mejeriprodukter i EU har behov for et pålideligt og smidigt sikkerhedsnet, der kan reagere hurtigt og effektivt på ekstraordinære markedsforhold og prisudsving;

57. henstiller derfor i fremtiden at undgå begrænsning af interventionsperioderne for at kunne reagere hurtigt og effektivt på kriser;

58. henstiller, at EU genindfører privat oplagring af ost i krisetilfælde for også at kunne tilbyde et passende sikkerhedsnet for ost, der udgør en stigende andel af produktionen;

59. gør opmærksom på den store betydning, af stabiliseringsforanstaltninger for markedet for mælk og mejeriprodukter, og opfordrer Kommissionen til på restriktivt fastsatte vilkår at fastholde eksportstøtte som en mulighed i krisetilfælde;

60. tvivler på, at en begrænsning på én til to procent af EU's mælkeproduktion til gengæld for økonomisk godtgørelse vil være effektiv;

61. har betænkeligheder med hensyn til tilrettelæggelse og gennemførlighed af en frivillig produktionsbegrænsning til gengæld for økonomisk godtgørelse, da en sådan foranstaltning fremmer spekulation og indebærer betydelige muligheder for misbrug. Foranstaltningen ville endvidere stå i vejen for den tilpasning af produktionen til markedsudviklingen, som producenterne bør foretage på eget initiativ.

II. FORSLAG TIL ÆNDRINGER

Ændring 1

Betragtning 6

Kommissionens forslag Regionsudvalgets ændringsforslag (6) Der er et problem med pristransmission i kæden, især hvad angår priser ab bedrift. På den anden side reagerede udbuddet af mælk ikke på den nedsatte efterspørgsel i løbet af 2009. I nogle store producentmedlemsstater producerede landbrugere som reaktion på lavere priser faktisk mere end i det foregående år. Merværdien i kæden bliver i stadigt større omfang koncentreret i downstream-sektorerne, og dette er især tydeligt i forbindelse med mejerier. (6) Der er et problem med pristransmission i kæden, især hvad angår priser ab bedrift. På den anden side reagerede udbuddet af mælk på den nedsatte efterspørgsel i løbet af 2009. I nogle store producentmedlemsstater producerede landbrugere som reaktion på lavere priser faktisk mere end i det foregående år. Merværdien i kæden bliver i stadigt større omfang koncentreret i downstream-sektorerne.

Begrundelse

Mælkeproducenternes reaktion på krisen på markedet for mælk og mejeriprodukter har været forskellig fra medlemsstat til medlemsstat. I henhold til Kommissionens rapport kunne der konstateres et samlet fald i mælkeleverancerne på 0,6 % i 2009 i forhold til året før.

Som regel er det aftagerne (handelsleddet), der i forhold til udbyderne (producent- og forarbejdningsleddet) scorer den største andel af gevinsten ved værditilvæksten.

Ændring 2

Artikel 122

Kommissionens forslag Regionsudvalgets ændringsforslag I artikel 122, stk. 1, litra a), indsættes følgende efter nummer iii): »(iiia) mælk og mejeriprodukter« I artikel 122 indsættes :

Begrundelse

En inddragelse af mælk og mejeriprodukter under anvendelsesområdet for artikel 122, stk. 1, litra a), i forordning (EF) nr. 1234/2007 ville i henhold til artikel 124, stk. 1, i samme forordning indebære fuldstændig regulering, hvorved de eksisterende nationale bestemmelser ville miste deres gyldighed. For fortsat at levne mulighed for godkendelse af producentorganisationer i henhold til national ret og i overensstemmelse med EU-retten bør mælk og mejeriprodukter ikke som planlagt reguleres i artikel 122, stk.1, litra a), i forordningen, men derimod f.eks. ved tilføjelse af et nyt stk. 5 til forordningens artikel 122. Derved vil der kunne tages hensyn både til nationale forskelle og til nærhedsprincippet.

Der kan eventuelt være behov for at indføre fælles EU-regler for tværnationale producentorganisationer. Derfor får Kommissionen beføjelser til på dette område at udstede fælles gennemførelsesbestemmelser.

Alle andre godkendelseskrav fastsættes derimod af medlemsstaterne. Derved vil der igen kunne tages hensyn både til nationale forskelle og til nærhedsprincippet. Det er således medlemsstaterne og kun dem, der fastsætter alle øvrige godkendelseskrav.

Ændring 3

Artikel 126a, stk. 3

Kommissionens forslag Regionsudvalgets ændringsforslag Følgende afdeling IIa indsættes i del II, afsnit II, kapitel II: »[…] Artikel 126a Kontraktforhandlinger i mejerisektoren (…) 3. I denne artikel omfatter henvisninger til producentorganisationer også sammenslutninger af sådanne producentorganisationer. For at sikre, at disse sammenslutninger kan overvåges på behørig vis, kan Kommissionen ved delegerede retsakter vedtage regler for betingelserne for anerkendelse af sådanne sammenslutninger.« Følgende afdeling IIa indsættes i del II, afsnit II, kapitel II: »[…] Artikel 126a Kontraktforhandlinger i mejerisektoren (…) 3. I denne artikel omfatter henvisninger til producentorganisationer også sammenslutninger af sådanne producentorganisationer. For at sikre kan Kommissionen ved delegerede retsakter vedtage regler for«

Begrundelse

Artikel 126a i forslaget fastsætter regler om kontraktforhandlinger i mejerisektoren. Kommissionens beføjelse til i kraft af delegerede retsakter også at »vedtage regler for betingelserne for anerkendelse af sådanne sammenslutninger« er ikke i overensstemmelse med systematikken i forslagets artikel 126a og bør derfor udgå.

Det er derimod fornuftigt at fastsætte bestemmelser om en passende kontrol både med producentorganisationer og sammenslutninger heraf med henblik på de kontraktforhandlinger, der reguleres i stk. 1 og stk. 2.

Kommissionen bør derfor i henhold til artikel 126a, stk. 3, andet punktum, have beføjelse til på dette område at udstede retsakter for producentorganisationer og sammenslutninger heraf.

Ændring 4

NY artikel 126b

Kommissionens forslag Regionsudvalgets ændringsforslag Efter artikel 126a indsættes ny artikel 126b med følgende ordlyd:

Begrundelse

Da der er tale om væsentlige forhold, bør regler om godkendelse af sammenslutninger af producentorganisationer ikke – som fastsat i forslagets artikel 126a, stk. 3, andet punktum – fastsættes i delegerede retsakter, men i selve forordningen.

Der kan eventuelt være behov for at indføre fælles EU-regler for tværnationale producentorganisationer. Derfor får Kommissionen beføjelser til på dette område at udstede fælles gennemførelsesbestemmelser.

Alle andre godkendelseskrav fastsættes derimod af medlemsstaterne. Derved vil der igen kunne tages hensyn både til nationale forskelle og til nærhedsprincippet. Det er således medlemsstaterne og kun dem, der fastsætter alle øvrige godkendelseskrav.

Ændring 5

Artikel 204

Kommissionens forslag Regionsudvalgets ændringsforslag I artikel 204 indsættes følgende stykke: »6. For mejerisektoren anvendes artikel 122, litra a, nr. iiia), artikel 123, stk. 4, og artikel 126a, 177a, 185e og 185f indtil den 30. juni 2020.« I artikel 204 indsættes følgende stykke: »6. For mejerisektoren anvendes artikel 122, artikel 123, stk. 4, artikel 126a, , 177a, 185e og 185f indtil den 30. juni 2020.«

Begrundelse

Jf. ændringsforslag 3 og 5.

Ændring 6

Artikel 185f, stk. 2, litra c)

Kommissionens forslag Regionsudvalgets ændringsforslag iii) kontraktens varighed, som kan omfatte en tidsubegrænset varighed med opsigelsesbestemmelser. iii) kontraktens varighed, som kan omfatte en tidsubegrænset varighed med opsigelsesbestemmelser.

Begrundelse

De grundlæggende bestemmelser om kontrakterne bør sikre maksimal fleksibilitet til gavn for producenter og virksomheder i forarbejdningsleddet i samme omfang.